Къэрал 15-м къикIахэр
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и пресс-IуэхущIапIэм хъыбар къызэрыдигъэщIамкIэ, а еджапIэ нэхъыщхьэм иджыблагъэ щызэIущIахэм яхэтащ Москва къэрал зэхущытыкIэхэмкIэ и институтым (МГИМО), Ингуш къэрал университетым, Кавказ Ищхъэрэм ГъуазджэхэмкIэ и къэрал институтым, Налшык дэт гимназие №4-м щеджэхэр, зэхыхьэр къызэзыгъэпэща бысымхэр.
МГИМО-м и студент 24-м, къэрал 15-м щыщым, Минводы и аэропортым гуапэу щапежьащ КъБКъУ-м и волонтёрхэр. Абдежым ахэр щызэрыцIыхуащ, махуищкIэ екIуэкIыну форумым и программэм щыгъуазэ зыщыхуащIащ.
Ди республикэм къэкIуа хьэщIэхэр япэщIыкIэ Малкэ къуажэм и Iэшэлъашэм щыIэ шы заводым яшащ, абы щаIыгъ псэущхьэ дахэхэм я къэгъэхъукIэм, зэрыщыту къапщтэмэ, адыгэшым ижькIэрэ къыдэгъуэгурыкIуэ и тхыдэм и гугъу щащIащ.
КъыкIэлъыкIуэ махуэм МГИМО-м и студентхэр КъБКъУ-м и хэщIапIэу Iуащхьэмахуэ лъапэ щыIэм ирагъэблэгъащ. Абдежми бысымхэмрэ хьэщIэхэмрэ щхьэж къыздикIа, зыщыщ къэралым, щIыналъэм щыпсэу лъэпкъхэм я щэнхабзэм, тхыдэм щытепсэлъыхьащ. Ауэ, итIани, США-м, Китайм, Малайзием, Франджым, Исландием, Болгарием, Индием, Данием, Ираным, Мысырым, Испанием, Сербием, Эфиопием щыщхэу МГИМО-м щеджэ студентхэм псом нэхърэ нэхъ гукъинэж ящыхъуауэ къалъытэр Iуащхьэмахуэ бгыжь уардэм уэсым щIигъэна и джабэ нэкIухэм къызэрыщрагъэкIухьарщ, лъэпкъ шхыныгъуэхэр зэрыщыIуагъэхуарщ, щIыпIэ дахэхэм сурэтхэр зэрыщызытрагъэхарщ.
Бахъсэн и псыхъуащхьэхэм кърашэхыжа хьэщIэхэм, апхуэдэуи, телъыджэ ящыхъуащ Налшык къалэ къазэрыщыпежьа щIыкIэри. Абыхэм КъБКъУ-м и щIыхьэпIэ нэхъыщхьэм деж къащыпэплъэрт лъэпкъ фащэ екIухэмкIэ зэщыхуэпыкIа, «Шэрджэсхэм я шуудзэ-тхыдэ жылагъуэ» зэгухьэныгъэм хэт шууейхэр. А махуэм еджапIэ нэхъыщхьэм щызэIущIахэр тепсэлъыхьащ адыгэхэм шым ехьэлIауэ тхыдэм къыкIуэцIраха хабзэ-бзыпхъэ щхьэхуэхэми. Ди республикэм и щыхьэрыр егъэцIыхун Iуэхум хыхьэу, хьэщIэхэм Налшык и нэгузегъэужьыпIэхэми зыщрагъэплъыхьащ.
Форумым и лэжьыгъэм къитIасэу къызэрагъэпэща пленар зэIущIэм хьэщIэхэр щытрагъэпсэлъыхьащ Кавказым щалъэгъуахэм ящыщу гукъинэж нэхъ ящыхъуахэм.
КъБКъУ-м щеджэну зызыгъэхьэзырхэм ядэIэпыкъунымкIэ и проректор Къэжэр Артур зэхыхьэм хэтхэм защыхуигъазэм, къыхигъэщащ мыбы хуэдэ зэIущIэхэр сэбэпышхуэ зэрыхъур, къэрал зэхуаку зэхущытыкIэхэр дипломатие Iэмалхэм хуэгъэкIуэнымкIи, щIыналъэ зэмылIэужьыгъуэхэм щыщхэм Кавказыр, зэрыщыту къапщтэмэ, Урысейр нэхъыфIу къегъэцIыхунымкIи.
«Хуабжьу срогуфIэ щIыпIэ куэдым цIэрыIуэ щыхъуа МГИМО еджапIэ нэхъыщхьэм и лIыкIуэхэр ди университетым зэрыщыхьэщIэм. Дэ дыкъапщтэмэ, ди деж щоджэ къэрал 40-м щIигъум къикIа ныбжьыщIэхэр, ди студентхэр дипломатием щыхуэдгъэхьэзырыну «Къэрал зэхаку зэхущытыкIэхэр» унэтIыныгъэщIи къызыдогъэпэщ, — къыхигъэщащ Къэжэрым.
Форумым зыхуигъэувыж къалэн нэхъыщхьэхэм тепсэлъыхьащ ар къызэгъэпэщыным зи жэрдэми гуащIи хэзылъхьа, Къэрал Думэм и депутатым и дэIэпыкъуэгъу, МГИМО-ми КъБКъУ-ми щезыгъаджэ Къаскъул Аслъэн. «Нэрылъагъущ ди проектым зэрызиужьри, къыхыхьэхэр къыздикI щIыналъэхэм я бжыгъэм зэрыхэхъуэри. Нобэ дэ мыбдежым щыдолъагъу Ингушым щыщ ди хьэщIэхэри. Форумым къекIуэлIа псоми сынывохъуэхъу, ди деж щызыхэфщIа ныбжьэгъугъэм, гуапагъэм, хэщI ямыIэрэ хэхъуэ зэпыту, илъэс куэдкIэ зыдэвужьыну», — жиIащ Къаскъулым.
Пленар зэIущIэм и кIэухым КъБКъУ-м и художественнэ гупхэм хьэщIэхэм папщIэ ягъэхьэзыра концерт ягъэлъэгъуащ.
КЪУМАХУЭ Аслъэн.
